Diari Oficial de la Generalitat Valenciana


Sumari del DOGV 6042, del 24-06-2009 (2009/7261)

ORDE de 16 de juny de 2009, de la Conselleria d'Infraestructures i Transport, per la qual es regula el sistema de descans obligatori en la prestació de servicis de taxis a l'Àrea de Prestació Conjunta de València.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6042

Data del DOGV
:   24-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7261


Data del document
:   16-06-2009

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * València
    * transport de viatgers
    * taxi
    * legislació
    * transport públic
    * jornada de treball
    * temps de descans

ORDE de 16 de juny de 2009, de la Conselleria d'Infraestructures i Transport, per la qual es regula el sistema de descans obligatori en la prestació de servicis de taxis a l'Àrea de Prestació Conjunta de València. [2009/7261]  
Des de l'any 1997, la prestació de servicis de taxis a l'Àrea de Prestació Conjunta de València ha sigut regulada pel que fa al descans obligatori.  
En primer lloc, a través de l'Orde de 22 de desembre de 1997, de la Conselleria d'Obres Públiques, Urbanisme i Transports, que va introduir el descans obligatori un dia entre setmana i un altre més del cap de setmana.  
Posteriorment, a través de l'Orde de 10 de desembre de 2004 que va derogar-ne l'anterior i va introduir-hi la possibilitat d'exceptuar el règim de descans obligatori sota determinats supòsits. Esta orde es va publicar en un moment de bonança econòmica i, per tant, de major mobilitat, la qual cosa feia convenient, a fi de poder atendre la demanda de taxis, introduir la possibilitat de permetre treballar tota la flota durant determinats períodes.  
L'actual situació de crisi econòmica, amb l'impacte negatiu consegüent sobre la mobilitat i, per tant, sobre la demanda de servicis de taxis, ha originat un excés d'oferta de servici, com posen de manifest els estudis realitzats des de l'Entitat Pública de Transport Metropolità de València. És necessari, per tant, al contrari del que succeïa l'any 2004, intentar controlar l'oferta per a acomodar-la a la demanda.  
Esta és, per tant, la finalitat d'esta nova orde reguladora del descans obligatori, que està, a més, concebuda com un instrument flexible al servici d'aconseguir l'objectiu plantejat, perquè permet al director de l'Entitat Pública de Transport Metropolità de València, dins d'uns límits, ampliar o reduir el descans obligatori, segons aconselle l'evolució que experimente la demanda en un futur.  
Per tot el que s'ha exposat anteriorment, amb l'informe favorable del Consell d'Operadors del Taxi en la sessió realitzada el 12 de maig de 2009, de conformitat amb les competències que m'atribuïx l'article 28 e) de la Llei 5/1983, de 30 de desembre, del Consell, modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport,  
ORDENE  
Article 1. Prestació del servici  
1. La prestació del servici de taxi a l'Àrea de Prestació Conjunta de València es farà sota el règim de descans obligatori d'un període fix de dilluns a divendres i alternativament un dissabte o un diumenge.  
Mitjançant una resolució del director de l'Entitat Pública de Transport Metropolità de València, i amb l'audiència prèvia del Consell d'Operadors del Taxi, es definirà l'hora d'inici i fi del període de descans, sense que en cap cas este període puga superar les 38 hores entre setmana.  
2. S'exceptuen del règim de descans les setmanes de Falles, Nadal i Any Nou, així com en aquells períodes en què tinga lloc la celebració d'esdeveniments en què siga previsible que hi haja un augment excepcional de la demanda. Els termes, les condicions i el termini de duració en què s'haja d'exceptuar el règim de descans hauran de ser establits, mitjançant una resolució, pel director de l'Entitat Pública de Transport Metropolità de València, amb l'audiència prèvia del Consell d'Operadors del Taxi.  
3. Si així ho aconsellara la situació, es podrà establir el descans obligatori durant tot el mes de juliol i d'agost. Els termes, les condicions i el termini de duració hauran de ser establits, mitjançant una resolució, pel director de l'Entitat Pública de Transport Metropolità de València, amb l'audiència prèvia del Consell d'Operadors del Taxi.  
4. El règim de descans assenyalat s'entén sense perjuí de l'obligació de concórrer diàriament a la prestació del servici en dies de treball per a garantir que la demanda de l'usuari siga globalment atesa.  
5. Per a les autoritzacions de taxi adscrites a vehicles adaptats a minusvàlids podrà exceptuar-se el període de descans obligatori mitjançant una resolució del director de l'Entitat Pública de Transport Metropolità de València, en les condicions i en els termes que s'hi determinen.  
Article 2. Distribució dels dies de descans  
1. La distribució dels dies de descans setmanal obligatori de dilluns a divendres serà el que estiga vigent en el moment d'entrada en vigor d'esta orde, d'acord amb el número d'autorització de l'Àrea de Prestació Conjunta de València que el taxi posseïx.  
Per als períodes successius, el sistema de descans serà rotatori, per a la qual cosa, i prenent com a base les terminacions inicialment fixades correran un dia respecte al període anterior.  
2. No obstant el que disposa l'apartat anterior, per a les autoritzacions de taxi adscrites a vehicles adaptats a minusvàlids s'establirà i distribuirà el dia de descans setmanal de manera que es garantisca la presència dels vehicles esmentats durant tots els dies de la setmana.  
Article 3. Prestació del servici durant els dissabtes i els diumenges  
1. La prestació durant els dissabtes i els diumenges del transport públic de taxi per les autoritzacions pertanyents a l'Àrea de Prestació Conjunta de València es prestarà sota un règim de torns en què romandrà la meitat de la flota i s'organitzaran de la manera següent:  
- Quan el dissabte siga data parella prestaran el servici els taxis amb número d'autorització de l'àrea parella i descansaran la resta de vehicles.  
- Quan el dissabte siga data imparella prestaran el servici els taxis amb número d'autorització de l'àrea imparella i descansaran la resta de vehicles.  
- Quan el diumenge siga data parella prestaran el servici els taxis amb número d'autorització de l'àrea parella i descansaran la resta de vehicles.  
- Quan el diumenge siga data imparella prestaran el servici els taxis amb número d'autorització de l'àrea imparella i descansaran la resta de vehicles.  
2. Sense perjuí del que disposa l'apartat 2 de l'article 1, es faculta el director de l'Entitat Pública de Transport Metropolità de València perquè mitjançant una resolució, i amb l'audiència prèvia del Consell d'Operadors del Taxi, autoritze la prestació del servici a tota la flota pertanyent a l'Àrea de Prestació Conjunta de València.  
La resolució que es dicte a este efecte haurà de respectar en tot cas les regles següents:  
1ª. La prestació del servici per la totalitat de la flota només podrà autoritzar-se per a un horari comprés entre les 00:00 hores del dissabte i les 06:00 hores del dilluns.  
2ª. La prestació del servici s'entén voluntària per a la meitat de la flota que de conformitat amb el que disposa l'article primer d'esta orde, li correspondria descansar.  
Article 4. Senyal identificatiu del dia de descans  
1. Els dies de descans fix de dilluns a divendres aniran senyalitzats per mitjà d'un identificatiu adhesiu que s'adherirà en lloc visible en el vidre posterior dels vehicles amb la inicial (L, M, X, J,V) que els corresponga.  
2. Només podrà utilitzar-se com a identificatiu de dia de descans el que per a tal fi siga subministrat per l'Entitat Pública de Transport Metropolità de València,.  
L'identificatiu esmentat no podrà ser objecte de manipulació i la seua col·locació haurà d'efectuar-se obligatòriament amb l'adhesiu incorporat a l'identificatiu que se subministre, sense que puga adherir-se per mitjà de l'ús d'enginy o artefacte que possibilitara la seua retirada i col·locació successiva.  
Este indicatiu s'haurà de canviar periòdicament en la data establida per al canvi.  
DISPOSICIÓ DEROGATÒRIA ÚNICA  
Queda expressament derogada l'Orde de 10 de desembre de 2004, de la Conselleria d'Infraestructures i Transport, per la qual es modifica el sistema de descans obligatori en la prestació de servicis de taxis en l'Àrea de Prestació Conjunta de València. Així mateix, queden derogades totes les disposicions que del mateix rang o d'un rang inferior s'oposen al que disposa la present orde.  
DISPOSICIÓ ADDICIONAL ÚNICA  
1. S'autoritza el director de l'Entitat Pública de Transport Metropolità de València perquè dicte les instruccions que, si és el cas, siguen necessàries per a la interpretació i l'aplicació de la present orde.  
DISPOSICIÓ FINAL ÚNICA  
1. La present orde entrarà en vigor l'endemà de la publicació en el Diari Oficial de la Comunitat Valenciana.  
València, 16 de juny de 2009  
El conseller d'Infraestructures i Transport,  
MARIO FLORES LANUZA